KIRJALLINEN KYSYMYS E-2095/00 esittäjä(t): Camilo Nogueira Román (Verts/ALE) komissiolle. Jäsenvaltioiden antamat umts-matkapuhelintoimiluvat.



Virallinen lehti nro 136 E , 08/05/2001 s. 0010 - 0011



KIRJALLINEN KYSYMYS E-2095/00 esittäjä(t): Camilo Nogueira Román (Verts/ALE) komissiolle (30. kesäkuuta 2000) Aihe: Jäsenvaltioiden antamat umts-matkapuhelintoimiluvat Umts-järjestelmän luvista saadut tulot poikkeavat huomattavasti toisistaan. Espanja sai ainoastaan 87 000 miljoonaa pesetaa (524 miljoonaa euroa), kun taas Iso-Britannia onnistui ansaitsemaan huutokauppamenettelyllä 6,3 miljardia pesetaa (37 863 miljoonaa euroa), ja Ranska odottaa saavansa 3,28 miljardia pesetaa (19 232 miljoonaa euroa) toimiluvat hinnoittelemalla. Eri järjestelmien käytöllä on huomattavia ja vaikeatajuisia talousarvioseurauksia. Tässä tapauksessa aiheutui vahinkoa Espanjan valtion talousarviolle ja mahdollisille julkisille investoinneille. Aikooko komissio toteuttaa Euroopan unionissa menettelyn, jolla koordinoidaan lupien myöntämistä koskevat säännöt umts-järjestelmän kaltaisissa palveluissa? Erkki Liikasen komission puolesta antama vastaus (27. syyskuuta 2000) Komissio seuraa tarkasti kolmannen sukupolven matkaviestintäverkkojen (eli UMTS-tyyppisten palvelujen) toimilupiin liittyvää kehitystä jäsenvaltioissa. Yhteisön voimassa olevan lainsäädännön mukaan toimilupien myöntämisprosessissa on noudatettava puolueettomuuden, syrjimättömyyden, suhteellisuuden ja avoimuuden periaatteita, varmistettava niukkojen taajuusresurssien optimaalinen käyttö ja edistettävä innovatiivisten palvelujen ja kilpailun kehittymistä. Näissä puitteissa jäsenvaltioilla on laaja harkintavalta päättää toimilupien myöntämisessä käytettävistä menettelyistä. Huutokaupat ovat yksi lähestymistapa ja laajat tarjousvertailut (kauneuskilpailut) toinen. Molemmat ovat periaatteessa yhteisön lainsäädännön mukaisia edellyttäen, että ne suunnitellaan ja toteutetaan hyvin ja että niiden puolueettomuus ja avoimuus varmistetaan. Kolmannen sukupolven matkaviestintäverkkojen toimiluvat on jo myönnetty niin monessa jäsenvaltiossa, ettei enää voida kehittää koordinoitua menettelyä tällaisten lupien myöntämiseen. Komissio jatkaa kuitenkin tilanteen tarkkaa seuraamista. Komission 12. heinäkuuta 2000 julkaisemassa ehdotuksessa sähköisen viestinnän verkkojen ja palvelujen uudeksi sääntelyjärjestelmäksi(1) käsitellään taajuuksien jakamisen koordinointia. Uudessa järjestelmässä korostetaan tarvetta radiotaajuuksien tehokkaaseen hallintaan jäsenvaltioissa. Taajuuksista on tulossa niukka resurssi, ja osapuolet ovat toistuvasti korostaneet tarvetta niiden tehokkaaseen hallintaan komission viimeisten 18 kuukauden aikana järjestämien julkisten kuulemisten yhteydessä. Taajuuspäätösehdotuksessa(2) esitetään, että komissio määrittelisi alan parhaat käytännöt ja tarkastelisi, kuinka niitä voidaan soveltaa koko yhteisössä. Valtuutusdirektiiviehdotuksessa(3) esitetään esim. maksujen, menettelyjen ja yleisvaltuutuksia tai käyttöoikeuksien myöntämistä koskevien ehtojen yhtenäistämistä, mikäli eroavuudet kansallisissa olosuhteissa luovat esteitä sisämarkkinoille. Eurooppa-neuvosto on kehottanut Euroopan parlamenttia ja neuvostoa hyväksymään uuden sääntelyjärjestelmän vuonna 2001. (1) KOM(2000) 393 lopullinen. (2) KOM(2000) 407 lopullinen. (3) KOM(2000) 386 lopullinen.